**Proiect educaţional STOP BULLYING-ULUI (Spune NU intimidării)**

**ACTIVITATEA 1 - Informarea şi conştientizarea bullying-ului şi cyberbullying-ului**

**Obiective:** Înţelegerea conceptului de „bullying”, identificarea şi conştientizarea factorilor care pot determina comportamente de tip bullying

**Nivel de vârstă:** clasele III-VI

**Durata**: 1 oră

**Desfăşurare-metode/ strategii:**

* Pentru captarea atenţiei si identificarea comportamentelor de tip bullying elevii vor viziona filmul scurt din anexă  **„The Truth About Bullying” (Adevărul despre bullying)**

# Durata filmului: 5,15 minute

# Sursa: Quest Education Systems, https://www.youtube.com/watch?v=gtSJOvYQ7QI

Filmul prezintă comportamente ostile/de excludere și de luare în derâdere a cuiva, de umilire, trăgând un semnal de alarmă asupra gravităţii acestui fenomen care afectează copiii și adolescenții, atât din punct de vedere emoțional, cât și fizic și social.

Filmul nu include dialog, nefiind astfel necesară o traducere.

* După finalizarea proiecţiei, se discută cu elevii subiectul filmului, dându-le acestora posibilitatea de a identifica ei înşişi caracteristicile comportamentelor de tip bullying şi de a puncta aspectele pe care le consideră importante.
* În vederea identificării comportamentelor de acest tip şi a trecerii de la cele prezentate în film la viaţa de zi cu zi se pot utiliza întrebări de genul:
* *Ai asistat vreodată la astfel de comportamente de bullying (de hărţuire, batjocorire)?*
* *Ţi s-a întâmplat să fii ameninţat, poreclit sau jignit de colegii de şcoală/ clasă?*
* *S-a întâmplat să fii chiar tu cel care a hărţuit pe cineva?*

\* Ca sugestie, nu încercaţi să obţineţi neapărat un răspuns de la un elev anume, chiar dacă ştiţi că acesta este victimă sau agresor într-un caz de bullying. Mulţi elevi nu se simt confortabil să discute aceste aspecte în faţa clasei.

* Informaţiile vor fi completate şi apoi discutate pe baza următorului material video anexat - **„Spune Stop Bullyingului”**, Pacific Northwest Publishing, https://www.youtube.com/watch?v=xcFICCVWliY (durată **7,26 minute**).

Materialul cuprinde explicarea fenomenului bullying şi a caracteristicilor sale pe baza unor desene rapid realizate (desenare fast-forward). **Filmul este titrat în limba română (este bine sa aveţi boxe montate pentru a se auzi cel mai bine);**

* Opţional, în etapa următoare se poate realiza împreună cu elevii caracterizarea comportamentelor de tip bullying prin metoda ciorchinelui;
* Înainte de începerea prezentării elevii primesc fişa cu „Fenomenul bullying – mit sau realitate”, pe care o completează lucrând pe perechi. În timpul prezentării PPT aceştia vor fi rugaţi să îşi verifice şi revizuiască răspunsurile, dacă este necesar.

***Fişă de lucru***

# Fenomenul bullying - mit sau realitate

**Marcaţi cu *Adevărat* sau *Fals* următoarele afirmaţii despre fenomenul de bullying:**

|  |  |  |  |
| --- | --- | --- | --- |
|  |  | **Adevărat** | **Fals** |
|  | Bullying-ul este ceva normal în copilărie. |  |  |
|  | Bullying-ul este un comportament repetat si intenționat prin care cineva rănește sau intimidează pe altcineva verbal și/sau fizic. |  |  |
|  | Bullying-ul este totuna cu conflictul, cearta între copii. |  |  |
|  | Cuvintele nu îţi pot face rău cu adevărat. |  |  |
|  | Bullying-ul poate apărea în diferite contexte – la şcoală, în faţa blocului, la locul de joacă etc. |  |  |
|  | Bullying-ul întăreşte caracterul, îi face pe copii mai rezistenţi. |  |  |
|  | Sunt copii care merită ceea ce li se întâmplă, din cauza modului în care arată, vorbesc, se comportă. |  |  |
|  | Trimiterea de SMS-uri sau e-mailuri jignitoare, răutăcioase, zvonurile sau comentariile răspândite pe site-uri de socializare despre o persoană sunt tot o formă de bullying. |  |  |
|  | Agresorii sunt întotdeauna mai puternici decât cei pe care îi agresează. |  |  |
|  | Dacă spui unui adult despre o situaţie de bullying înseamnă că eşti „pârâcios”, „turnător”. |  |  |
|  | Fenomenul de bullying îi poate afecta, în moduri diferite, pe toţi cei implicaţi - victimă, agresor şi martori. |  |  |
|  | Fiecare ar trebui să se descurce singur atunci când este victimă a bullying-ului. |  |  |
|  | Nu este bine să ne amestecăm dacă vedem că cineva este intimidat, agresat la şcoală sau în altă parte. |  |  |

**Răspunsuri:** 1 F, 2 A, 3 F, 4 F, 5 A, 6 F, 7 F, 8 A, 9 F, 10 F, 11 A, 12 F, 13 F

(ştergeţi înainte de a lista Fişa de lucru)